Keld Albrechtsen (EL), 2002-03-21:
Jeg har lagt mærke til, at det ikke er første gang i dag, regeringen fremlægger et lovforslag, som i strid med de aftaler, der blev lavet i Folketinget om forbedring af lovkvaliteten, sammenkæder en lang række forhold, som intet har med hinanden at gøre.
Jeg vil sige, at det her nok ikke er det værste forslag, det foregående var endnu værre, men det tjener jo ikke til nogen stor undskyldning.
Her har man et råd, BUR, så har man en beboerrådgivning, og så har man en ordning vedrørende ungdomsboliger, og de tre ting har intet med hinanden at gøre.
Alligevel byltes det sammen i ét lovforslag.
Jeg tror i og for sig, at regeringens og Dansk Folkepartis strategi med denne lovgivningsmetode, som efterhånden er ved at blive helt systematisk, er, at dermed sikrer man sig, at der ikke vil være oppositionspartier, som er i stand til at stemme for det, regeringen kommer med, fordi man ønsker at markere, at det her det er noget, man har aftalt med Dansk Folkeparti.
Og selv om der kunne være elementer i det, som et af oppositionspartierne kunne være interesseret i at deltage i, så vil man på forhånd sikre, at det ikke kommer til at ske.
Man ønsker at markere blokpolitikken ved at sammenkæde lovforslagene således, at blokken bliver de tre regeringsbærende partier, og så er der oppositionen.
Det er jo regeringens valg.
Sådan kan man vælge at anlægge lovgivningsmetoden.
Det er klart, at sagligheden fuldstændig holder op i en sådan taktik.
Men jeg kan ikke se anden forklaring, ellers vil jeg bede ministeren forklare, hvad der er den saglige sammenhæng mellem BUR og beboerrådgivningsordningen.
Men jeg tror ikke, ministeren skal spilde meget tid på den øvelse.
Jeg tror ærlig talt ikke, det vil være nogen fremkommelig opgave.
Så vil jeg sige noget om det, som jo er det afgjort vigtigste punkt i det her forslag, nemlig standsningen af det arbejde, som foregår i boligområderne med henblik på at sikre integration og løsningen af de sociale problemer.
Jeg har jo fulgt den debat, der har været i dag, om flygtninge- og indvandrerpolitikken her i Danmark.
Regeringen har den påstand, at den går ind for integrationen.
I praksis gør den på alle felter systematisk, hvad den kan for at lægge hindringer i vejen for en fornuftig integration her i Danmark.
Vi har jo hørt begrundelsen tidligere i dag, som er, at det skal gøres afskrækkende for mennesker fra andre lande at komme til Danmark; jo mere afskrækkende man kan gøre Danmark i omverdenens øjne, jo bedre kan man sikre, at der aldrig kommer nogen mennesker til Danmark.
Det har jo skinnet igennem i hele debatten, og det er jo også den egentlige baggrund for dette forslag, at hvis man kan gøre situationen rigtig elendig i de almene boligområder, så kan det også komme til at virke afskrækkende i udlandet og yderligere være med til at hindre det, man kalder tilstrømningen til Danmark af udlændinge.
Derfor skal nu også de sociale boligområder bombes sønder og sammen.
Det er jo den bagvedliggende strategi.
Den er ikke smuk.
Man må erkende, at de nuværende regeringspartier havde betydeligt held med den argumentation
i valgkampen, og det er selvfølgelig det problem, vi står med i en debat som denne her.
Det betyder, at vi må ud i befolkningen og rejse en forståelse for, at det, der skete ved folketingsvalget den 20. november 2001, det var altså ikke nøje gennemtænkt.
Det er jo den situation, vi står i, det er det grundliggende i det her.
Der er meget teknik i det, men det er fundamentale spørgsmål, som har gennemsyret debatten
hele dagen i dag.
Det synes jeg lyder interessant.
Betyder det, at Det Konservative Folkeparti er med på, at vi nu spørger kommunerne og boligforeningerne, om de pågældende afdelinger er i stand til at overtage udgiften via huslejen, eller om de pågældende kommuner er indstillet på at gå ind og tage den finansiering?
Det synes jeg er fair nok at vi får afklaret.
Hvis det er det, Det Konservative Folkeparti nu siger, at hvis svaret er nej, det kan desværre ikke lade sig gøre, så genindfører vi i lovforslaget tilskud til beboerrådgivning, så er der noget at forhandle om, så kan vi godt snakke sammen.
Så lad os få lavet den høring og se, om det er rigtigt, hvad man påstår, at der står nogen klar til at overtage statens opgave.